b"\n_START_ARTICLE_\nTresor de Torredonjimeno\n_START_PARAGRAPH_\nL'anomenat Tresor de Torredonjimeno es va trobar l'any 1926, fortu\xc3\xaftament, a la finca Majanos de Mara\xc3\xb1\xc3\xb3n de Torredonjimeno, a la prov\xc3\xadncia de Ja\xc3\xa9n. Una part del tresor actualment es conserva a la seu Barcelonina del Museu d'Arqueologia de Catalunya.\n_START_SECTION_\nHist\xc3\xb2ria\n_START_PARAGRAPH_\nUn treballador de la finca cavava un clot per plantar una olivera quan es va topar amb un embolcall recobert de guix ple de creus i d\xe2\x80\x99altres objectes que no va saber identificar. Cinc anys m\xc3\xa9s tard, els objectes van passar al mercat d\xe2\x80\x99antiguitats i van ser adquirits per diversos museus i col\xc2\xb7leccionistes._NEWLINE_Cap al 1933, una part d'aquestes peces arribaren a trav\xc3\xa9s del comer\xc3\xa7 d\xe2\x80\x99antiguitats, primer al Museo Arqueol\xc3\xb3gico Nacional de Madrid, i m\xc3\xa9s tard al Museo Arqueol\xc3\xb3gico Provincial de C\xc3\xb3rdoba. Entre els mesos de gener i maig de 1935, el mecenes Dami\xc3\xa0 Mateu ingress\xc3\xa0 a la secci\xc3\xb3 d\xe2\x80\x99Arqueologia dels Museus d'Art de Barcelona un lot important del mateix tresor, el qual pass\xc3\xa0 a formar part, aquell mateix any, de les col\xc2\xb7leccions del Museu d'Arqueologia de Catalunya._NEWLINE_Despr\xc3\xa9s de la Guerra Civil el lot es va enriquir amb l\xe2\x80\x99adquisici\xc3\xb3 d\xe2\x80\x99una nova creu votiva a un antiquari anomenat Juan Rodr\xc3\xadguez. Finalment, la col\xc2\xb7lecci\xc3\xb3 del Museu d\xe2\x80\x99Arqueologia de Catalunya es complet\xc3\xa0 amb l\xe2\x80\x99ingr\xc3\xa9s, l\xe2\x80\x99any 1949, de la col\xc2\xb7lecci\xc3\xb3 de Josep Graells, la qual va servir per a complementar alguna de les peces ja existents al museu i per aclarir la naturalesa d\xe2\x80\x99altres objectes que formen el tresor."